Kye Langs Gson Dang Shes Ldandan Skye's Bu Tsho
Channel: Dzongkha Lyrics
Date: 2022-01-11

Full Lyrics ⬇️⬇️


༄༅། །ཀྱེ་ལགས་གསོན་དང་ཤེས་ལྡན་སྐྱེས་བུ་ཚོ།།
ཕྱི་རོལ་སྣང་བའི་ཡུལ་ལ་ཕར་ལྟོས་དང་།།
ཆོས་རྣམས་ངོ་བོས་གྲུབ་ཅི་འདུག་ཀྱེ།།
ངོ་བོས་གྲུབ་ན་རྐྱེན་ལ་ལྟོས་མི་རིགས།། 

གང་ཞིག་རྒྱུ་དང་རྐྱེན་ལས་སྐྱེས་པ་རྣམས།།
ངོ་བོ་ཉིད་ཀྱིས་སྐྱེས་པ་གང་ཡང་མེད།།
མེད་བཞིན་སྣང་བ་སྒྱུ་མའི་འཁྲུལ་འཁོར་འདྲ།།
སྒྱུ་མ་གཞན་དང་སྣང་བ་གཞན་མིན་པར།། 

སྣང་བ་འདི་ཡང་སྒྱུ་མར་ཐག་ཆོད་དེ།།
སྒྱུ་མའི་ཡུལ་ལ་སྒྱུ་མའི་མཁན་པོས་ལྟར།།
ཅིར་སྣང་རང་བཞིན་མེད་པར་ཡོངས་ཤེས་ན།།
བདེན་ཞེན་མཚན་མའི་སྒྲོག་གིས་འཆིང་མི་ནུས།། 

ཡུལ་སྣང་སེམས་ཀྱིས་བཟོས་པ་ཙམ་མ་གཏོགས།།
སེམས་ལས་གཞན་དུ་མེད་པར་ཤེས་ཙ་ན།།
སྣང་བའི་མཁན་པོ་སེམས་ལ་ཚུར་ལྟོས་དང་།།
དངོས་སམ་དངོས་མེད་གང་དུ་གནས་འདུག་ཀྱེ།། 

དངོས་པོར་འདུག་ན་དབྱིབས་དང་ཁ་དོག་ཅི།།
དངོས་མེད་འདུག་ན་མི་དྲན་དགུ་དྲན་འདི།།
གང་ལས་བྱུང་ཞེས་དཔྱད་པས་མ་རྙེད་པར།།
སེམས་ཀྱང་རང་བཞིན་མེད་པར་ཐག་ཆོད་ན།། 

སྒྱུ་མའི་སྣང་བས་བསླུ་བ་མེད་པའི་ཁར།།
ཅིར་སྣང་ལམ་གྱི་གྲོགས་སུ་འགྲོ་ངེས་པས།།
མ་སྤངས་སེམས་ཀྱི་རྒྱན་དུ་རོལ་བཞིན་དུ།།
བཀྲ་ཤིས་བདེ་ལེགས་དཔལ་ལ་སྤྱོད་པར་ཞུ།། 

༸མཚུངས་མེད་བླ་མ་རྗེ་དགེ་འདུན་རིན་ཆེན་གྱི་གསུང་། 

གླུ་འཐེན་མི། ཕུར་བུ་བཟང་མོ་དང་། བཀྲ་ཤིས་དབང་འདུས།